**Helene von Druskowitz**, nada o 2 de maio do 1856 e finada o 31 de maio do 1918, foi unha filósofa, escritora e crítica musical austríaca. Doutorouse pola Universidade de Zürich, sendo a segunda muller en facelo. Publicou a meirande parte dos seus escritos baixo un pseudónimo masculino, debido ao sexismo imperante.

Traxectoria
-----------

Naceu en Hietzing (Viena) no 1856. O seu nome de nacemento era **Helena Maria Druschkovich**. No 1874, trasladouse a Zürich, completando o seu *abitur* no 1878. Estudou filosofía, arqueoloxía, literatura alemá, orientalismo e linguas modernas. Foi a primeira muller austríaca en doutorarse, e a segunda doutora pola Universidade de Zürich, despois de Stefania Wolicka (1851-1937). A súa tese tratou sobre o *Don Juan* de Lord Byron (1788-1824).

Posteriormente, traballou como profesora de historia da literatura en diferentes universidades (Viena, Zürich, Múnic e Basilea). Tamén viaxou polo norte de África, Francia, Italia e España. No 1881, coñeceu a Marie von Ebner-Eschenbach, quen a introduciu no seu círculo literario. Tres anos máis tarde, entrou en contacto con Lou Andreas-Salomé e Friedrich Nietzsche, a través de Malwida von Meysenbug. Von Druskowitz foi unha das poucas persoas en recibir un exemplar do *Also sprach Zarathustra* (1883-1885), autopublicado por Nietszche. Porén, a súa relación co filósofo non durou moito tempo, xa que este criticou a súa teoría da relixión, exposta en *Moderne Versuche eines Religionsersatzes* ("Intentos modernos de substituír a relixión", 1886).

No 1885, publicou un libro sobre tres poetas inglesas: Joanna Baillie, Elizabeth Barrett Browning e George Eliot. No 1886, finou o seu irmán, e a nai de ambos dous anos despois. No 1887, Druskowitz comezou unha relación sentimental en Dresden coa cantante de ópera Therese Malten. Nesta época, empezou a beber en exceso, e tivo problemas coas drogas. Tras separarse de Malten no 1891, Druskowitz caeu no alcoholismo, polo que foi internada nun hospital psiquiátrico. Porén, continuou a escribir e publicar até o 1905. Tamén contribuíu á fundación das revistas feministas *Der heilige Kampf* ("A santa loita") e *Der Federuf* ("A chamada da pluma"). Druskowitz criticou tanto a relixión coma o sexismo e, tras a súa ruptura con Nietzsche, a filosofía deste.

Faleceu a finais de maio do 1918 en Mauer-Öhling, dunha disentería, tras pasar vinte e sete anos de reclusión en institucións psiquiátricas. A filósofa desexaba que a súa morte pasara desapercibida; no seu testamento, escribiu:

> 
> 
> Despois da morte, que escollan unha tumba axeitada e digna, aínda que sinxela (...) Desexo que non se informe do pasamento nas páxinas dos xornais.
> Helene von Druskowitz (1907)
>

Obras
-----

* *Sultan und Prinz* ("O sultán e o príncipe", 1882)
* *Der Präsident vom Zitherclub* ("O presidente do club da cítara", 1883–84)
* *Percy Bysshe Shelley* (1884)
* *Drei englische Dichterinnen* ("Tres poetas inglesas", 1885)
* *Moderne Versuche eines Religionsersatzes* ("Intentos modernos de substituír a relixión", 1886)
* *Wie ist Verantwortung und Zurechnung ohne Annahme der Willensfreiheit möglich?* ("Como son posibles a responsabilidade e a culpabilidade sen asumir o libre albedrío?", 1887)
* *Zur neuen Lehre. Betrachtungen* ("O novo ensino: consideracións", 1888)
* *Zur Begründung einer neuen Weltanschauung (Zur neuen Lehre)* ("Sobre as bases dunha nova Weltanschauung (sobre o novo ensino)", 1889)
* *Eugen Dühring. Eine Studie zu seiner Würdigung* ("Eugen Dühring: un estudo na súa honra", 1889)
* *Aspasia* (1889)
* *Die Pädagogin* ("O pedagogo", 1890)
* *Philosophischer Rundfragebogen* ("Cuestionario filosófico", 1903)
* *Pessimistische Kardinalsätze* ("Sentenzas cardinais pesimistas", 1988, co título *Der Mann als logische und sittliche Unmöglichkeit und als Fluch der Welt*, "O home como imposibilidade lóxica e moral, e coma maldición do mundo")

Notas
-----

1. ↑  "Druskowitz, Helene von (1856-1918)". *historyofwomenphilosophers.org*. Consultado o 2024-03-16.
2. 1 2 3 4 5 6 7 8 9  "Helene von Druskowitz". *www.fembio.org* (en alemán). Consultado o 2024-03-16.
3. ↑  Aldrich, Robert; Wotherspoon, Garry (2001). *Who's who in Gay and Lesbian History: From Antiquity to World War II* (en inglés). Psychology Press. ISBN 978-0-415-15982-1.
* Portal:Muller
* Portal:Diversidade sexual
* Portal:Feminismo

|  |  |
| --- | --- |
| Control de autoridades | 
* Wd: Q86525
* WorldCat
* VIAF: 17596765
* BNE: XX6078885
* BNF: 180280567
* CiNii: DA14194211
* DeutscheBio: 120560216
* FAST: 285436
* FemBio: 8091
* GND: 120560216
* Gutenberg: 52944
* LCCN: nr91015397
* NTA: 135383854
* OEBL: ID
* OL: OL5262912A
* SELIBR: 375098
* WomenWriters: ID

 |